Johs. Poulsen (RV), 2009-05-05:
Tak for det.
Jeg beklager, hr. formand, at jeg, fordi jeg sad til forhandlinger ovre i Erhvervsministeriet, ikke nåede frem i tide, men tak for muligheden for også at fremlægge Det Radikale Venstres synspunkt i spørgsmålet om redegørelsen for fremtidens godstransport.
Jeg ville egentlig have indledt med at sige, at vi synes, at godstransport som begreb og også som fænomen er noget positivt.
Men nu, da jeg ved skæbnens gunst kom efter Enhedslisten, kan jeg jo starte med at sige, at vi bestemt ikke er enige med Enhedslisten, når man fra Enhedslistens side fremlægger selve det begreb, godstransport, som noget, der langt hen ad vejen er negativt.
Tværtimod mener vi faktisk, at godstransport i sit udgangspunkt er udtryk for noget positivt, fordi det i sit væsen er udtryk for, at man samhandler, fordi det i sit væsen er udtryk for, at man skaber vækst og udvikling, hvis det i øvrigt gribes rigtigt an.
Og det har vi jo gjort, ikke bare i mange hundrede år, men faktisk i flere tusinde år; at der er en god og fornuftig samhandel, og at man er i stand til at sikre, at den samhandel foregår på nogle fornuftige måder, er fortsat et fundament for, at et samfund udvikler sig positivt og godt, og her kommer godstransporten jo i allerhøjeste grad ind i billedet.
Man kan vel også tillade sig at sige, at Danmark som nation i høj grad er afhængig af, at vi har en meget høj grad af samhandel med de øvrige lande på kloden, og derfor har vi også en national interesse i, at transporten kan tilrettelægge så fornuftigt som overhovedet muligt ud fra en række kriterier, så vi kan leve op til de målsætninger, vi har for andre sektorer inden for området.
Nu har jeg jo ikke haft lejlighed til at høre hele debatten, men vil med afsæt i ministerens skriftlige redegørelse sige, at vi meget langt hen ad vejen er enige i de betragtninger, der dér er gjort.
Vi er ganske godt tilfredse med de elementer, der er lagt ind i redegørelsen, og også med det, der er lagt op til af redskaber, der skal anvendes i den fremtidige strategi for udfoldelsen af en godstransport.
I alt fald er vi også af den opfattelse, at man skal gøre, hvad man kan, for at sikre, at mest muligt gods transporteres hensigtsmæssigt, og i begrebet hensigtsmæssigt ligger der naturligvis i den her sammenhæng, at det foregår på en omkostningsbevidst måde, men ikke mindst også foregår på en måde, som tager vidtstrakt hensyn til de målsætninger, der er på miljø- og klimaområdet.
Der er jo ingen tvivl om, at det at transportere gods også har en belastningsside, og den skal vi selvfølgelig forholde os til, og den skal vi forsøge at eliminere, i det omfang det er muligt.
Der er både den side, som handler om den deciderede forurening, altså partikelforurening og lignende, som går ud over sundhed og helbred - her kan der sættes stærkt ind, og der kan også sættes stærkere ind, end man har gjort hidtil - og der er den side, der handler om den mere klimamæssige belastning, som jo også er en slags forurening, og her må man i allerhøjeste grad også sige, at her betyder det noget, hvordan vi tilrettelægger hele godstransportområdet.
Der vil jeg så igen nævne, at vi synes, at man både med den redegørelse, der ligger her til debatten i dag, og med det, der ligger bag, nemlig en bred aftale i Folketinget om en grøn transportpolitik, er kommet et godt stykke hen ad vejen og i alt fald har et bedre fundament at bygge på, end man har haft i nogle år.
Det er vi godt tilfredse med.
Det betyder selvfølgelig ikke, at vi ikke mener, at der ikke også i forhold til det fundament kan laves forbedringer.
Hvis vi bestemte alene fra Det Radikale Venstres side, ville vi satse endnu stærkere på en udvikling, der handlede om skinner, og på en udvikling, der handlede om skibe.
De to elementer er trods alt dem, der, med den viden, vi har i dag, på den bedste måde kan sikre, at gods transporteres i forhold til de målsætninger, som jeg nævnte før omkring miljø og klima.
Og det er fortsat vores opfattelse, at man skal bruge den kommende tid i forligskredsen til at udvikle redskaber, som kan opfylde sådan en målsætning, og vi kommer gerne med bidrag til, hvor man kan komme længere på det felt.
De forhandlinger føres jo sådan set løbende, og derfor håber vi også, at der hos de øvrige partier og ikke mindst hos regeringspartierne er en vilje til helt fordomsfrit at gå ind i at se på, om der også undervejs skal justeres i forhold til de målsætninger, der er stillet op for en grøn transportpolitik.
Vi tror nemlig, at der hele tiden vil være forbedringer at hente, og vi synes, vi også løbende får bidrag fra forskere og andre med stor viden på området, som fortæller os, hvordan man kan gøre tingene bedre, og det synes vi man skal lytte efter.
Men som sagt: Vi synes, at vi har et godt afsæt i dag, og vi er i de store træk tilfredse med den redegørelse, som ministeren har givet skriftligt.